اقوام متحدہ (اے پی پی) اقوام متحدہ ناسیکرٹری جنرل انتونیو گوٹریش لیبیا ٹی درملکی نیام تمنگ نا ترندی اٹ مذمت ءِ کرینے۔ سلامتی کونسل نا کنڈآن وزارت کانفرنس آن ویڈیو تران اٹی انتونیو گوٹریش پارے کہ لیبیا نا دارالحکومت طرابلس و بن غازی نا نیام اٹ سرت شار انا فوجی محاصر گڑتی نا سوب ءِ۔ اونا پاننگ ءِ کہ لیبیا ٹی برجا جنگ و جھیڑہ پیشن نا نیام تمنگ آن غیر مسبوق ءُ مرحلہ اسے ٹی پترینگانے۔ پیشن نا ملک آن لیبیا ءِ سلہہ و جنگوڑوآتا فراوانی حالیت آتے پین پیچیدہ کرینے۔ اوپارے کہ نن لیبیا ٹی گدریفوک آ درملکی جنگوڑوآتا بے دخلی آ ہیت و گپ کرینن۔ لیبیا نا متحارب کڑدہ غاتے جنگ ءِ تورسا ہیت وگپ انا کنڈآ بروئی مریک۔ داکان بیدس متحدہ عرب امارات نا وزیر مملکت خارجہ امور انور قرقاش سلامتی کونسل نا کنڈآن اڈ ہلوک آ کانفرنس آن تران اٹی پارے کہ پیشن نا نیام تمنگ لیبیا نا حالیت آتے پیچیدہ کرینے۔ اونا پاننگ ئس کہ امارات لیبیا نا تنکی تے قاہرہ اعلامیہ و برلن اٹی مروک آ فیصلہ غاتے مون آ تخسا ایسر کننگ نا خواہندار ءِ۔ دیوان آن تران اٹی الجزائر نا وزیر خارجہ امور صبری بوقادم لیبیا نا غٹ متحارب کڑدہ غاتیان جنگ ءِ تورسا مذاکرات ءِ بناکننگ نا گرج آ زور شاغا۔
